b"\n_START_ARTICLE_\nR\xc3\xa9union\n_START_SECTION_\nGeografi\n_START_PARAGRAPH_\nR\xc3\xa9union ligger 800 km \xc3\xb8st for Madagaskar og er 63 km lang, 45 km bred, og har et areal p\xc3\xa5 2\xc2\xa0150 km\xc2\xb2. \xc3\x98ya er en av tre \xc3\xb8yer i \xc3\xb8ygruppen Maskarenene, oppkalt etter \xc3\xb8yas oppdager admiral Pedro de Mascarenhas._NEWLINE_\xc3\x98yene er dannet av to vulkaner. Piton de la Fournaise, en vulkan p\xc3\xa5 den \xc3\xb8stlige delen av \xc3\xb8ya er 2611 meter h\xc3\xb8y og blir ofte omtalt som en s\xc3\xb8stervulkan til Hawaiis vulkaner p\xc3\xa5 grunn av klimatiske og vulkanske likheter. Vulkanen har hatt mer en 100 utbrudd siden 1640 og er i dag under konstant overv\xc3\xa5king. Den har hatt 2-4 utbrudd \xc3\xa5rlig siden 1998. Vulkanen Piton des Neiges er det h\xc3\xb8yeste punktet p\xc3\xa5 \xc3\xb8ya med sine 3\xc2\xa0070 meter, og ligger til nordvest for vulkanen Piton de la Fournaise.  _NEWLINE_Fjellsidene av vulkanene er skogkledd. Dyrket mark og byer som hovedstaden Saint-Denis er konsentrert langs kysten. Dyrket mark utgj\xc3\xb8r 22\xc2\xa0% av arealet p\xc3\xa5 \xc3\xb8ya._NEWLINE_R\xc3\xa9union nasjonalpark ble etablert i 2007 og ble et verdensarvomr\xc3\xa5de i 2010.\n_START_SECTION_\nKlima\n_START_PARAGRAPH_\nR\xc3\xa9union har sommer hele \xc3\xa5ret og et tropisk klima med milde vinder. Forskjellen i temperatur og nedb\xc3\xb8r kan variere mye, og varierer etter h\xc3\xb8yde og hvor utsatt stedet er for vind. \xc3\x98stkysten er fuktigere p\xc3\xa5 grunn av passatvindene. Vestkysten ligger i le bak fjellene og er dermed t\xc3\xb8rrere._NEWLINE_Middeltemperaturen ved kysten er 20\xc2\xa0\xc2\xb0C om vinteren (april-november) og 26\xc2\xb0 om sommeren (desember-mars). Den t\xc3\xb8rre og kj\xc3\xb8lige sesongen fra mai til oktober og vinteren er fra juni til august. November til april er fuktig og varm, og 2/3 av den \xc3\xa5rlige nedb\xc3\xb8ren kommer i denne perioden. \xc3\x98ya rammes ogs\xc3\xa5 av sykloner.\n_START_SECTION_\nHistorie\n_START_PARAGRAPH_\nArabiske sj\xc3\xb8menn kjente til \xc3\xb8ya og kalte den Dina Morgabin (\xc2\xabVest\xc3\xb8ya\xc2\xbb). Ogs\xc3\xa5 afrikanske og asiatiske sj\xc3\xb8farere kjente \xc3\xb8ya._NEWLINE_Den portugisiske admiralen Pedro de Mascarenhas og hans mannskap anses som de f\xc3\xb8rste europeerne som kom til den ubebodde \xc3\xb8ya den 9. februar 1513. De ga den navnet Santa Apollonia, etter den hellige Apollonia av Alexandria, hvis minne ble markert den 9. februar i den dav\xc3\xa6rende katolske helgenkalender. I \xc3\xa5rene som fulgte fikk \xc3\xb8ya sporadisk bes\xc3\xb8k av arabere, portugisere, engelskmenn og hollendere._NEWLINE_\xc3\x98ya ble senere okkupert av Frankrike og administrert fra Port Louis, Mauritius. Selv om det franske flagget ble heist av Fran\xc3\xa7ois Cauche i 1638, s\xc3\xa5 ble Santa Apollonia f\xc3\xb8rst offisielt krevd av Jacques Prunis p\xc3\xa5 vegne av Frankrike, da han deporterte 12 mytterister til \xc3\xb8ya fra Fort-Dolphin (i dag: T\xc3\xb4lanaro) p\xc3\xa5 Madagaskar. At \xc3\xb8ya n\xc3\xa5 var fransk ble markert med en steinst\xc3\xb8tte i sj\xc3\xb8kanten i det som i dag er kommunen La Possession. Fangene forlot \xc3\xb8ya og vendte tilbake til Frankrike 28. mai 1658 med skipet Thomas-Guillaume. Fire \xc3\xa5r etter den f\xc3\xb8rste franske flaggheisingen, i 1642, slo de f\xc3\xb8rste franskmennene seg ned p\xc3\xa5 \xc3\xb8ya da La Compagnie des Indes Orientales (Det franske ostindiske kompani) sendte sitt skip Saint-Louis til \xc3\xb8ya. I 1649 navnga Ludvig XIII av Frankrike \xc3\xb8ya \xc3\x8ele Bourbon, etter navnet p\xc3\xa5 hans kongeslekt._NEWLINE_Fra 1674 til 1764 var \xc3\xb8ya kontrollert av det franske \xc3\xb8stindiske handelskompaniet, Compagnie des Indes Orientales. _NEWLINE_Det var ikke stor p\xc3\xa5gang for \xc3\xa5 flytte til og utvikle \xc3\xb8ya, og fra rundt 1685 begynte pirater som hadde sitt virke i Indiahavet \xc3\xa5 bruke \xc3\x8ele Bourbon som en handelsbase.\n_START_SECTION_\nPlantasje\xc3\xb8konomi\n_START_PARAGRAPH_\nFrem til 1715 var Det franske Ostindiakompani forn\xc3\xb8yd med \xc3\xa5 forsyne seg selv og sine egne skip som passerte. Men kaffe ble introdusert p\xc3\xa5 \xc3\xb8ya ved at seks mokkatr\xc3\xa6r ble importert fra Jemen, og mellom 1715 og 1730 ble dette \xc3\xb8yas hovedlandbruksvare. Som et resultat av dette ble \xc3\xb8yas \xc3\xb8konomi sterkt forandret. Franskmennene tok i bruk slaver fra Afrika for \xc3\xa5 \xc3\xb8ke produksjonen og etablere en plantasje\xc3\xb8konomi._NEWLINE_R\xc3\xa9union fikk sitt navn i 1793, som en f\xc3\xb8lge av den franske revolusjonen og kongehusets fall. Navnet fikk \xc3\xb8ya som en markering av sammensl\xc3\xa5ingen mellom de revolusjon\xc3\xa6re fra Marseille og nasjonalgarden i Paris 10. august 1792. I 1801 ble \xc3\xb8ya d\xc3\xb8pt om til \xc3\x8ele Bonaparte, etter Napol\xc3\xa9on Bonaparte. Under Napoleonskrigene ble \xc3\xb8ya i 1810 okkupert av den britiske marinen, som ga \xc3\xb8ya tilbake det gamle navnet \xc2\xabBourbon\xc2\xbb. Da Frankrike fikk tilbake \xc3\xb8ya ved Wienerkongressen i 1815, beholdt \xc3\xb8ya sitt navn \xc2\xabBourbon\xc2\xbb til etter kongehuset Bourbons andre fall i 1848. De andre \xc3\xb8yene i Indiahavet som britene hadde okkupert, Rodrigues, Mauritius og Seychellene forble britiske._NEWLINE_Kaffeplantasjene ble \xc3\xb8delagt av sykloner p\xc3\xa5 begynnelsen av 1800-tallet, og engelskmennene introduserte sukkerr\xc3\xb8r og gjorde sukker til \xc3\xb8yas viktigste landbruksvare i l\xc3\xb8pet av deres fem\xc3\xa5rige okkupasjon. I 1819 startet man ogs\xc3\xa5 opp med produksjon av vanilje. Vaniljen selges i dag under merket \xc2\xabBourbon\xc2\xbb._NEWLINE_I 1848 ble slaveriet avskaffet, men plantasjeeierne trengte fremdeles mye arbeidskraft, s\xc3\xa5 indiske og afrikanske frivillige ble seilt inn til \xc3\xb8ya. Deres levevilk\xc3\xa5r viste seg snart \xc3\xa5 v\xc3\xa6re lik de forhold som slavene opplevde._NEWLINE_De gode tidene for handel varte frem til 1870. Etter ti \xc3\xa5rs bygging \xc3\xa5pnet den 171 km lange Suezkanalen i 1869 og gjorde \xc3\xb8ya overfl\xc3\xb8dig som stoppested p\xc3\xa5 handelsruten mellom Europa og Asia. \xc3\x98ya ble dermed mindre strategisk viktig. I tillegg \xc3\xb8kte konkurransen p\xc3\xa5 sukker fra Cuba og Europa. Alt dette f\xc3\xb8rte \xc3\xb8ya inn i et \xc3\xb8konomisk uf\xc3\xb8re.\n_START_SECTION_\nR\xc3\xa9union i moderne tid\n_START_PARAGRAPH_\nUnder andre verdenskrig fikk \xc3\xb8yas \xc3\xb8konomi enda et tilbakeslag, p\xc3\xa5 grunn av \xc3\xb8konomisk blokade, da de lokale myndighetene sympatiserte med det tyskvennlige Vichy-regimet i Frankrike. en britisk okkupasjon av \xc3\xb8ya p\xc3\xa5gikk fra 1942 til 1946. Det ble vanskeligere \xc3\xa5 f\xc3\xa5 eksportert varene som ble produsert p\xc3\xa5 \xc3\xb8ya. Det at \xc3\xb8ya var definert som koloni under fransk lov gjorde ikke forholdene bedre. I henhold til de franske lovene var en koloni p\xc3\xa5lagt \xc3\xa5 bringe varer av st\xc3\xb8rre verdi enn de mottok fra fastlandet. En koloni skulle g\xc3\xa5 med overskudd. _NEWLINE_I 1946 ble kolonistatusen fjernet b\xc3\xa5de for R\xc3\xa9union og de andre dav\xc3\xa6rende franske koloniene. R\xc3\xa9union ble et oversj\xc3\xb8isk departement den 19. mars 1946; \xc3\xb8ya har i dag samme status som et fastlandsdepartement i Frankrike og er dermed en del av EU. I 1974 ble \xc3\xb8ya ogs\xc3\xa5 definert som en region i republikken Frankrike._NEWLINE_Etter andre verdenskrig \xc3\xb8kte verdens ettersp\xc3\xb8rsel etter sukker, og dette hjalp R\xc3\xa9union ut av det \xc3\xb8konomiske uf\xc3\xb8ret. Frankrikes interesse for \xc3\xb8yene er mangesidig. Dels er \xc3\xb8ya siden 1973 base for det franske milit\xc3\xa6re n\xc3\xa6rv\xc3\xa6ret i indiahavet. \xc3\x98ya gir ogs\xc3\xa5 grunnlag for retten til store fiskeriressurser i indiahavet.\n_START_SECTION_\nAdministrasjon\n_START_PARAGRAPH_\nR\xc3\xa9union er et fransk oversj\xc3\xb8isk departement og en oversj\xc3\xb8isk region, og er dermed ikke en selvstendig nasjon. _NEWLINE_R\xc3\xa9union har fire plasser i det franske senatet (fransk: le S\xc3\xa9nat), syv plasser i den franske nasjonalforsamlingen og (sammen med Mayotte) ett sete i europaparlamentet. _NEWLINE_Departementet R\xc3\xa9unions folkevalgte forsamling heter, som i andre departementer, conseil g\xc3\xa9n\xc3\xa9ral. Den har 47 medlemmer som velges for seks \xc3\xa5r om gangen. Regionens folkevalgte forsamling, conseil r\xc3\xa9gional, har 45 medlemmer, som ogs\xc3\xa5 velges for 6 \xc3\xa5r. R\xc3\xa9unions regionsr\xc3\xa5ds president har siden valget i 2010 v\xc3\xa6rt Didier Robert. Den franske presidenten er representert ved en guvern\xc3\xb8r (\xc2\xabprefect\xc2\xbb); siden 2014 er det Dominique Sorain. Stemmerett oppn\xc3\xa5s for alle ved fylte 18 \xc3\xa5r._NEWLINE_\xc3\x98ya er delt inn i fire arrondissementer, 24 kommuner og 47 kantoner. _NEWLINE_Utenrikspolitikk er i hovedsak ivaretatt av Frankrikes regjering. R\xc3\xa9union er medlem av Kommisjonen for Det indiske hav (Commission de l'oc\xc3\xa9an Indien), ITUC, UPU og WFTU. R\xc3\xa9union s\xc3\xb8kte i 2004 om medlemskap i Den afrikanske union._NEWLINE_Nasjonaldagen er som i det \xc3\xb8vrige Frankrike 14. juli til minne om stormingen av festningen Bastille Saint-Antoine i 1789. Lokal nasjonaldag er 20. desember, til minne om avskaffelsen av slaveri i 1848._NEWLINE_R\xc3\xa9union utstedte sitt f\xc3\xb8rste frimerke i 1852. Siden 1975 har franske frimerker blitt brukt p\xc3\xa5 \xc3\xb8ya._NEWLINE_De sm\xc3\xa5 \xc3\xb8yene Europa, Bassas da India, Glorieuses\xc3\xb8yene, Juan de Nova og Tromelin\xc3\xb8ya i Mosambikkanalen var frem til 3. januar 2005 administrert av R\xc3\xa9union, men er administrert av De franske s\xc3\xb8rterritorier (fransk: Terres australes et antarctiques fran\xc3\xa7aises \xe2\x80\x93 TAAF).\n_START_SECTION_\n\xc3\x98konomi\n_START_PARAGRAPH_\nSukker er det viktigste landbruksproduktet og \xc3\xb8yas hovedeksportvare. Sukkerdyrking utgj\xc3\xb8r dekker 2/3 av landarealet og en tilsvarende andel av eksportinntektene, om enn synkende. Andre eksportvarer er vanilje, te, tobakk og mais, og dertil rom og melasse._NEWLINE_Turisme blir en stadig viktigere inntektskilde for R\xc3\xa9union. H\xc3\xb8ysesongen for turisme er fra juli til september og i julen._NEWLINE_\xc3\x98yboerne har tradisjonelt hatt en lavere inntekt og levestandard enn andre franske territorier, men dette gapet blir stadig mindre. Den franske staten bidrar med store \xc3\xb8konomiske overf\xc3\xb8ringer til R\xc3\xa9union. Offisiell valuta er euro._NEWLINE_Arbeidsl\xc3\xb8sheten er s\xc3\xa6rdeles h\xc3\xb8y, 36\xc2\xa0% (1999), og rammer s\xc3\xa6rlig \xc3\xb8yas yngre befolkning (39\xc2\xa0% av innbyggerne er under 20 \xc3\xa5r). Skillet mellom \xc3\xb8vre middelklasse og de fattige er stort. De hvite og de med indisk bakgrunn er bedre stilt enn \xc3\xb8yboerne med annen bakgrunn og har en kj\xc3\xb8pekraft p\xc3\xa5 europeisk niv\xc3\xa5. Minoritetsgruppene er rammet av fattigdom og arbeidsl\xc3\xb8shet slik man kan se i fattige land p\xc3\xa5 det afrikanske kontinentet. _NEWLINE_\xc3\x98ya har i den senere tid s\xc3\xb8kt tettere kontakt med Afrika og i 2004 s\xc3\xb8kte \xc3\xb8ya om medlemskap i Fellesmarkedet for det \xc3\xb8stlige og s\xc3\xb8rlige Afrika (COMESA).\n_START_SECTION_\nKultur\n_START_PARAGRAPH_\nI tillegg til den offisielle franske nasjonalsangen, brukes den regionale sangen \xc2\xabP\xe2\x80\x99tit fleur fan\xc3\xa9e\xc2\xbb (\xc2\xabDen vesle falmende blomsten\xc2\xbb) av _NEWLINE_Georges Fourcade og Jules Fossy fra 1930 som uoffisiell nasjonalsang p\xc3\xa5 \xc3\xb8ya._NEWLINE_I hovedstaden finnes Leon Dierx-museet, etablert i 1912 med utgangspunkt i en privat samling etter kunsthandleren Ambrois Vallard, med verker av Mon\xc3\xa9t, C\xc3\xa9zanne, Sisley, Renoir. Museet har navn etter forfatteren Leon Dierx. _NEWLINE_I tillegg til Leon Dierx omtales Leconte de Lisle (1818-1894) som en av \xc3\xb8yas store forfattere. N\xc3\xa5tidsforfatteren Michel Houellebecq er ogs\xc3\xa5 f\xc3\xb8dt her._NEWLINE_Fotballspilleren Didier Fernand Agathe som bl.a. spilte over 100 kamper for Celtic, er f\xc3\xb8dt p\xc3\xa5 \xc3\xb8ya."